**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 93/2005 Z. z. o autoškolách a o zmene a doplnení niektorých zákonov v znení neskorších predpisov a o doplnení zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Miroslav Ivan, Jozef Rajtár, Jana Kiššová, Eugen Jurzyca, Martin Klus a Milan Laurenčík.

**Cieľom predloženia tohto návrhu zákona je jednak zrušiť nezmyselné obmedzenie súčasnej zákonom stanovenej lehoty na podanie žiadosti o vydanie preukazu inštruktora autoškoly a jednak sa pre držiteľov vodičských oprávnení navrhuje odbúranie duplicitnej povinnosti znovu absolvovať v minulosti už absolvovanú teoretickú časť výučby ako aj skúšku z predpisov o cestnej premávke.**

V súčasnosti zákon ustanovuje lehotu na podanie žiadosti o predĺženie platnosti inštruktorského oprávnenia tým spôsobom, že uvedenú žiadosť je potrebné podať najskôr šesť mesiacov a najneskôr tri mesiace pred uplynutím platnosti preukazu. V trojmesačnej lehote pred uplynutím platnosti preukazu inštruktora nie každý inštruktor má túto povinnosť na zreteli, pričom zmeškanie tejto lehoty má za následok absolvovanie série byrokratickej procedúry súvisiacej so znovuzískaním preukazu inštruktora, vrátane povinnej účasti na inštruktorských kurzoch a tým spojenej poplatkovej záťaže. Podľa predloženého návrhu bude možné, aby inštruktori autoškôl podali uvedenú žiadosť najskôr šesť mesiacov a najneskôr osem dní pred uplynutím platnosti preukazu inštruktora. Predložená novela poskytuje väčší časový priestor pre podanie žiadosti, vďaka čomu sa veľká časť inštruktorov, ktorí túto povinnosť opomenuli, vyhne spomenutej byrokratickej procedúre a ďalším povinnostiam.

Ďalšia časť návrhu sa týka tzv. „rozširovania“ vodičského oprávnenie o ďalšiu skupinu. Drvivá väčšina vodičov je držiteľom vodičského oprávnenia sk. B. Ak sa takýto vodič rozhodne získať vodičské oprávnenie na ďalšiu skupinu, musí znovu absolvovať teoretickú časť výučby a aj skúšku z tejto teoretickej časti a to aj vtedy, ak rozsah teoretickej časti je identický s rozsahom teoretickej časti, ktorú už v minulosti tento držiteľ vodičského oprávnenia absolvoval. Predloženým návrhom sa táto duplicitná povinnosť odbúrava a proces získania vodičského oprávnenia na ďalšiu skupinu sa tak stáva jednoduchším.

Účinnosť návrhu zákona sa navrhuje od 1. januára 2018.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať negatívny vplyv na verejné financie, nebude mať negatívny vplyv na podnikateľské prostredie, nebude mať ani negatívny sociálny vplyv ani negatívny vplyv na životné prostredie a informatizáciu spoločnosti.

1. **Osobitná časť**

**K čl. I**

**K bodu 1**

Navrhuje sa predlženie časového rozpätia na podanie žiadosti o predĺženie inštruktorského preukazu; súčasná úprava stanovuje, že žiadosť o predĺženie platnosti inštruktorského preukazu je potrebné podať najskôr šesť mesiacov a najneskôr tri mesiace pred uplynutím platnosti inštruktorského preukazu, inak okresný úrad v sídle kraja žiadosť zamietne. Podľa navrhnutého znenia zostáva počiatočná hranica tejto lehoty na úrovni šiestich mesiacov a končí sa ôsmym dňom pred uplynutím platnosti inštruktorského preukazu. Okresnému úradu tak zostane jeho zákonná sedemdňová lehota (§ 11 ods. 5) na predĺženie platnosti inštruktorského preukazu.

**K bodu 2**

Navrhovaným ustanovením sa v deklaratórnej rovine potvrdzuje súčasný stav, a síce, že skúška z odbornej spôsobilosti pozostáva z teoretickej časti a z praktickej časti, pričom za bodkočiarkou sa dopĺňa, že od teoretickej časti sa upustí, ak tak ustanovuje osobitný predpis. Tento osobitný predpis je riešený odkazom na poznámku pod čiarou k odkazu 1ab) a síce na ust. § 77 ods. 9 zákona č. 8/2009 Z. z. o cestnej premávke a o zmene a doplnení niektorých zákonov, do ktorého sa vstupuje článkom II tohto poslaneckého návrhu.

**K čl. II**

Článkom II sa § 77 dopĺňa o ustanovenie odseku 9, podľa ktorého držiteľ vodičského oprávnenia, ktorý žiada o vydanie vodičského oprávnenia na ďalšiu skupinu, nie je povinný absolvovať teoretickú časť výučby vodičského kurzu podľa osobitného predpisu, ani skúšku z predpisov o cestnej premávke, ktorá sa vykonáva skúšobným testom, v prípade, že rozsah teoretickej časti výučby vodičského kurzu je totožný s rozsahom teoretickej časti výučby vodičského kurzu, ktorý tento držiteľ vodičského oprávnenia v minulosti úspešne absolvoval.

**Čl. III**

Účinnosť predloženého návrhu zákona sa navrhuje na 1. januára 2018.